《礼部权侍郎阁老史馆张秘监阁老有离合酬赠…聊继此章》
唐代·崔邠

脉脉羡佳期，月夜吟丽词。谏垣则随步，东观方承顾。

林雪消艳阳，简册漏华光。坐更芝兰室，千载各芬芳。

节苦文俱盛，即时人并命。翩翻紫霄中，羽翮相辉映。

作者简介：崔邠（754—815），字处仁，清河武城人。祖佶，父陲，官卑。邠少举进士，又登贤良方正科。贞元中授渭南尉。迁拾遗、补阙。常疏论裴延龄，为时所知。以兵部员外郎知制诰至中书舍人，凡七年。又权知吏部选事。明年，为礼部侍郎，转吏部侍郎，赐以金紫。邠温裕沉密，尤敦清俭。上亦器重之。裴垍将引为相，病难于承答，事竟寝。兄弟同时奉朝请者四人，颇以孝敬怡睦闻。后改太常卿，知吏部尚书铨事。故事，太常卿初上，大阅《四部乐》于署，观者纵焉。邠自私第去帽，亲导母舆，公卿逢者回骑避之，衢路以为荣。居母忧，岁余卒，元和十年三月也，时年六十二。赠吏部尚书，谥曰文简。